
Одлуком Већа за мултидисциплинарне последипломске студије Универзитета у Београду од 26. децембра 2011.  године, образована је Комисија за оцену и одбрану мастер рада под насловом “Специфичности управљања ванредним ситуацијама насталим као последица терористичких аката”,  кандидата  Предрага Марића, дипл. правника (Тероризам, организовани криминал и безбедност) у саставу:
- проф. др Драган Симеуновић, Факултет политичких наука

- проф. др Радомир Милашиновић, Факултет беубедности

- проф. др Горан Илић, Правни факултет

Након што је прегледала текст мастер рада, Комисија подноси Већу за мултидисциплинарне постдипломске студије Универзитета у Београду следећи 

Р Е Ф Е Р А Т

о оцени мастер рада

ОСНОВНИ БИОГРАФСКИ ПОДАЦИ О КАНДИДАТУ


Кандидат Предраг Марић је рођен 14.05.1964. године у Смедереву, где је завршио основну и средњу правно биротехничку школу. Дипломирао је на Правном факултету у Београду 1990. године. Завршио је специјалистичке студије на Правном факултету у Београду на тему „Тероризам, организовани криминалитет и корупција“.

Кандидат Предраг Марић ради у  МУП-у Републике Србије – Управи за ПП и ПТ заштиту од 01.10.1990. године.  

 
Кандидат поседује сертификат о завршеном курсу енглеског језика, као и диплому о завршеном курсу за кризни менаџмент у НАТО школи у Немачкој. Аутор је три књиге: "Промет експлозивних материја", "Управно-инспекцијски надзор у области заштите од пожара" и „Управљање ванредним ситуацијама“.

На седници Владе Србије од 17. маја 2007. године именован је за помоћника министра унутрашњих послова - начелника Сектора за ванредне ситуације у Министарству унутрашњих послова.

САДРЖАЈ MAСТЕР РАДА
1. Увод

- Методолошки оквир острживања

- Научна и друштвена оправданост истраживања
2. Појам тероризма и ванредних ситуација   

3. Специфичности управљања ванредним ситуацијама као последицама терористичких аката у свету

4. Будући модел управљања ванредним ситуацијама као  последицама
терористичких аката у Србији 

Закључак

Прилози
ОБРАЗЛОЖЕЊЕ

Мастер рад кандидата Предрага Марића под називом “Специфичности управљања ванредним ситуацијама насталим као последица терористичких аката”, урађен је на 85 странa текста са одговарајућом литературом. Структуру рада осим увода, закључка и прилога чине  и четири поглавља која су подељена на одговарајући број потпоглавља.

У уводу који је уједно и први део рада, кандидат је одредио методолошки оквир истраживања који имплицира предмет и проблем истраживања, хипотетички оквир истраживања, методе истраживања, као и научну и друштвену оправданост истраживања. Основни циљ овог истраживања према мишљењу кандидата јесте успостављање интегрисаног система управљања у ванредним ситуацијама изазваних терористичким нападом, јер ће се правилном реакцијом менаџмента у много чему омогућити адекватни одговор, те ће стога динамички процес менаџмента ванредних ситуација изазваних тероризмом у себи садржати процедуре, које су методолошки гледано предмет интердисциплинарног приступа и имплементираних основа  безбедносних, политичких, правних, економских наука, а огледају се у: дефинисању проблема тероризма и терористичких претњи у безбедносном и пословном окружењу, идентификацији потенцијалних ризика и могућих извођача терористичких напада, анализи и оцени ризика од могућег терористичког напада и сагледавању последица дејства, дизајнирању стратегије управљања ризицима изазваних тероризмом, имплементацији и интегрисању процеса управљања ризицима у условима када је остварена или постоји претња од могућег терористичког напада.

Предмет истраживања обухвата  презентацију  основних циљева интегрисаног система управљања у ванредним ситуацијама изазваним терористичким нападом, који чине и сам циљ истраживања овог мастер рада – стварање оптималног политичког модела управљања ванредним ситуацијама изазваних тероризмом, који има заједнички именитељ у формулисању стратегијског менаџмента ванредних ситуација изазваних тероризмом. Саобразно томе, намера овог рада је да се ти  циљеви обраде као посебне целине, а које се односе на:

1.
Умањење губитака живота и имовине од терористичког напада;

2.
Минимизирање патње и немира изазваних терористичким нападом;

3.
Припрему нације за последице тероризма;

4.
Стварање јавног система за информисање о управљању у ванредним ситуацијама изазваних тероризмом;

Основни (општи) метод у раду кандидата Предрага Марића је дијалектички метод. Поред општег метода, у истраживању кандидат користи: метод анализе садржаја, компаративни метод, статистички метод и методе посматрања и дескрипције.
Научна оправданост истраживања је да оно доприноси научно-теоријском објашњењу сложене структуре интегрисаног управљања у ванредним ситуацијама услед терористичког напада. Друштвена сврсисходност истраживања је у стварању одговарајућег политички оптималног модела којим ће се моћи управљати у различитим ванредним ситуацијама. Овим научним истраживањем отворају се и могућности даљњег продубљеног  разматрања проблематике управљања кризама и конфликтима код нас и у окружењу.

У другом делу мастер рада разматрају се и критички оцењују постојећа појмовна одређења тероризма и ванредних ситуација. Кандидат врло детаљно објашњава појаву тероризма кроз сијасет академских и административних дефиниција, позивајући се на релевантне изворе. У раду се истиче како је тероризам сложени облик политичког насиља и из који разлога је тешко установити јединствену универзалну дефиницију. У одређењу феномена ванредних ситуација кандидат Предраг Марић је показао веома добро познавање материје што доприноси конзистентности овог мастер рада. Кандидат истиче како појам и класификација ванредних ситуација одређују пре свега различите врсте опасности које угрожавају безбедност и које, узроковане дејством природе или делатношћу људског фактора, могу да доведу до ванредне ситуације на одређеној територији. Према томе, када се редовним активностима (превентивним, оперативним и другим) не могу спречити и отклонити последице изазване опасностима, онда стања опасности добијају карактер ванредне ситуације. Због опасности које у одређеним околностима могу да прерасту у ванредне ситуације са различитим последицама, врло је тешко формулисати јединствену, свеобухватну и прецизну дефиницију ванредне ситуације, која би обухватала све њихове карактеристике и специфичности, закључује кандидат. Због тога се, из ових, али пре свега из  разлога практичности, различито дефинисање ванредних ситуација најчешће врши према конкретним потребама. Кандидат је научно валидно размотрио дефиниције ванредних ситуација садржане у прописима Уједињених нација, Велике Британије, Сједињених америчких држава, Европске уније, Руске федерације и Републике Србије користећи методу компаративне анализе. 
Трећи сегмент мастер рада носи назив „Специфичности управљања ванредним ситуацијама као последицама терористичких аката у свету“ и у њему кандидат врло детаљно елаборира како се поједине земље сналазе у ванредним ситуацијама које су изазване терористичким нападима. У наставку овог поглавља кандидат је анализирао бројне табеларне и графичке приказе истраживане проблематике што мастер рад чини комплетнијим. Посебна пажња је посвећена анализи терористичког акта у Оклахоми 1995. године, Јапану 1995. године, потом у Њујорку и Вашингтону 2001. године, Индонезији 2002. године, Мадриду 2004. године, Лондону 2005. године и Москви 2010. године. 

Четврто поглавље које носи назив „Будући модел управљања ванредним ситуацијама као  последицама терористичких аката у Србији“ је врло значајно из разлога јер даје један футуристички преглед управљања ванредним ситуацијама. Кандидат у овом делу објашњава које су то потенцијално највеће претње од тероризма на просторима Републике Србије, потом се позива на могућности законског оквира, да би у наставку елаборирао које су то потенцијалне  методе извршења терористичког акта.   


У закључку се сумирају сви претходно наведени ставови у раду и наглашава се како су након усвајања Закона о ванредним ситуацијама у Скупштини Републике Србије, као и Националне стратегије за заштиту грађана у ванредним ситуацијама створени услови да друштвена заједница на адекватан начин одговори на разноврсне изазове и ванредне ситуације, чиме је област заштите и спасавања постала интегративни део безбедносног система Србије и као такав у потпуности компатибилан са сличним програмима у оквиру Европске уније. 
ЗАКЉУЧАК
Мастер рад кандидата Предрага Марића под насловом “Специфичности управљања ванредним ситуацијама насталим као последица терористичких аката”, обрађује  актуелну и научно и друштвено оправдану тему. Избор ове теме је још значајнији ако се има у виду чињеница да је тероризам све већа претња по савремено глобално друштво. Избор теме, основна концепција и структура рада, приступи којима се кандидат служи, а понајвише остварени резултати у раду дају довољно доказа да је кандидат уложио велики труд и направио рад који задовољава све критеријуме не само за позитивну, већ и одличну оцену. Свеобухватни извори које је користио кандидат указују на детаљно изучавање и савесно анализирање задате теме уз коришћење релевантне, како примарне тако и секундарне литературе. 

На основу анализе мастер рада кандидата Предрага Марића под насловом “Специфичности управљања ванредним ситуацијама насталим као последица терористичких аката”, чланови Комисије су сагласни у оцени да је рад резултат одговарајућег теоријског и емпиријског истраживања. Кандидат је успео да на методолошки коректан начин анализира и изложи све релевантне сегменте одабране теме.


Имајући у виду наведене констатације Комисија сматра да је рад кандидата Предрага Марића под насловом “Специфичности управљања ванредним ситуацијама насталим као последица терористичких аката” испунио услове за јавну одбрану.

Београд, 8. фебруар 2012.

                                                                                                 Комисија: 


1. Проф. др Драган Симеуновић, ментор 

                                                         2. Проф. др Радомир Милашиновић

                                                         3. Проф. др  Горан Илић

